
Activul evidenţiază destinaţia şi lichiditatea bunurilor economice (capacitatea lor de transformare în bani). Activele sunt resurse controlate de întreprindere care provin din evenimente trecute şi de la care se aşteaptă să genereze avantaje economice viitoare (beneficii, fluxuri de trezorerie). Ordinea de dispunere a poziţiilor în cadrul activului bilanţier este, în România, cea a lichidităţii crescânde a activelor, de la cele mai puţin lichide (de exemplu mijloace fixe) la cele foarte lichide (bani în cont bancar sau casierie). În contabilitatea anglo-saxonă, activele sunt de obicei trecute în bilanţ în ordinea descrescătoare a lichidităţii lor.
Activul cuprinde totalitatea bunurilor economice de care dispune entitatea economică, clasificate în active imobilizate, active circulante și cheltuielile în avans. 
I) Activele imobilizate cuprind acele valori economice de investiţie, de folosinţă durabilă, cu perioada de utilizare şi lichiditate mai mare de un an. Ele se clasifică în imobilizări necorporale, corporale şi financiare. 
Conform OMFP 1802/2014, activele imobilizate, se împart în: 
1) Imobilizări necorporale
1. Cheltuieli de constituire
2. Cheltuieli de dezvoltare
3. Concesiuni, brevete, licențe, mărci comerciale, drepturi şi active similare, dacă acestea au fost achiziționate cu titlu oneros şi nu trebuie prezentate la A I 5
4. Active necorporale de explorare şi evaluare a resurselor minerale
5. Fondul comercial, în măsura în care acesta a fost achiziționat cu titlu oneros
2) Imobilizări corporale
1. Terenuri şi construcții
2. Instalații tehnice şi maşini
3. Alte instalații, utilaje şi mobilier
4. Investiții imobiliare
5. Active corporale de explorare şi evaluare a resurselor minerale
6. Active biologice productive
3) Imobilizări financiare
1. Acțiuni deținute la entitățile afiliate
2. Împrumuturi acordate entităților afiliate
3. Interese de participare
4. Împrumuturi acordate entităților de care entitatea este legată în virtutea intereselor de participare
5. Investiții deținute ca imobilizări
6. Alte împrumuturi. 
A) Imobilizările necorporale (active intangibile sau active nemateriale) cuprind acele valori care nu au forma materială concretă.  
B) Imobilizările corporale (active fixe sau tangibile), conform OMFP 1802/2014, au un conținut material și sunt reprezentate prin bunuri fizice concrete. Activele imobilizate corporale îşi pierd în timp din valoare ca urmare a uzurii determinată de utilizarea lor (uzura fizică) şi de progresul tehnic (uzura morală). Constatarea contabilă a pierderii de valoare suferită de imobilizările corporale (cu excepţia terenurilor) şi includerea lor pe costuri, se numeşte amortizare. 
Terenurile sunt considerate ca având o durată de utilizare nelimitată, fiind singurele elemente ale imobilizărilor corporale care nu se supun amortizării. 
C) Imobilizările financiare (investiţii financiare sau de portofoliu) cuprind valorile financiare investite de întreprindere în patrimoniul altor societăţi comerciale, cum ar fi titluri de participare, creanţele ataşate participaţiilor, împrumuturi etc. Titlurile de participare sunt titluri de valoare sub formă de acţiuni, părţi sociale şi alte valori similare investite în patrimoniul altor întreprinderi. Deţinerea acestor titluri de valoare permite exercitarea unui control în gestiunea unităţii care a emis respectivele titluri şi în cazul în care ea înregistrează profit, se pot obţine dividende. 
II) Activele circulante (active curente) cuprind toate valorile economice sub forma stocurilor şi producţiei în curs de execuţie, creanţelor, valorilor mobiliare de plasament şi disponibilităţilor băneşti. Aceste active îşi schimbă în mod continuu, în cadrul ciclului economic, forma materială şi utilitatea. În faza de aprovizionare, activele circulante sub formă de bani se transformă în stocuri de materii prime şi materiale, în faza de producţie, stocurile se consumă, transformându-se în stocuri de producţie în curs de execuţie, care, după ultima operaţie de prelucrare, devin produse finite, iar în faza de desfacere sunt vândute clienţilor, contra echivalentului lor în numerar. Perioada lor de rotaţie este mai mică de un an. Activele circulante se clasifică în stocuri şi producţie în curs de execuţie, creanţe, plasamente şi disponibilităţi băneşti. 
A) Stocurile şi producţia în curs de execuţie. Stocurile reprezintă materiale, lucrări şi servicii destinate să fie consumate la prima lor utilizare, să fie vândute în situaţia când au starea de marfă sau produse rezultate din prelucrare, precum şi producţia în curs de execuţie.
B) Creanţele sau valorile în curs de decontare se referă la sumele de bani, lucrări sau servicii, bunuri avansate temporar altor persoane fizice sau juridice şi pentru care se aşteaptă să se primească un echivalent sub forma unei sume de bani sau a unui serviciu. Acestea pot fi stocuri vândute clienţilor, avansuri în bani acordate salariaţilor care se deplasează în interes de serviciu. C) Titluri de plasament şi disponibilităţile băneşti cuprind toate valorile economice care îmbracă forma de bani sau care îndeplinesc această funcţie. Ele se referă la titluri de plasament, disponibilităţi băneşti şi alte valori financiare sau de trezorerie.
III) Cheltuielile în avans sunt sume achitate în cursul exerciţiului curent, dar care se referă la servicii ce vor fi primite de abia în exerciţiul următor, când vor fi recunoscute drept cheltuieli (abonamente sau chirii plătite în avans). 

